钦定古今图书集成/理学汇编/文学典/第093卷 > 卢熊
## 钦定古今图书集成/理学汇编/文学典/第093卷 > 卢熊

按《苏州府志》：“熊字公武，其先本武宁人，宋季徙居崑
山。父观，字彦达，读书有至行，著《易集图》《诗集说》《华翠
轩文稿》《乐府声调》。门人私谥彝孝先生。熊元季为吴
学教谕，洪武初，以故官迫遣赴京，母卒竟归，复起为
工部照磨。寻以善书擢中书舍人，迁兖州知府。为政
务恺悌，不求赫赫名。州初罹兵革，人情凋弊，适太师”
李善长营鲁王府，浚兖州河，熊抚绥供亿，事集而人
不扰。俄以簿录刑人家属事，坐累死。先是，熊尝上疏
言州印篆文讹谬，忤旨，至是竟得罪。熊少尝从学杨
维桢，博学工文词，尤精篆籀，所著有《说文字原章句》
《鹿城隐书》《蓬蜗幽忧》《石门清溪》等集，又撰《苏州兖州
志》。子彭祖，字长婴，洪武末任武康丞，永乐初荐授礼
部主事。幼传家学，不事藻丽，为政亦有父风。彭祖孙
瑛，字克修，宣德五年进士，官刑部主事。博学工书，尤
工画竹。